Jegyzőkönyv

2016. november 28. napján 18,00 órakor a Pethőhenye Faluház helyiségében megtartott nyilvános képviselő-testületi ülésről.

**Jelen vannak** Deák István György polgármester

 Porpáczy Andrásné képviselő

 Kövesi Ferencné képviselő

 Bartus Dávid képviselő

 Dr. Horváth Renáta igazgatási ügyintéző

 Böde-Tóth Zsanett gazdálkodási ügyintéző

**Igazoltan távol:** Szabó Frigyes alpolgármester

A képviselő-testületi ülésen 4 állampolgár megjelent.

**Deák István György polgármester** köszöntötte a megjelenteket, ezt követően megállapította, hogy az ülés határozatképes, jelenlévő képviselők száma 4 fő.

A képviselő-testület egyhangúan a polgármester javaslatára az alábbi napirendet fogadta el:

**Napirend:**

1. **Hangfelvétel készítése a képviselő-testületi ülésről**

 **Előadó: Deák István György polgármester**

1. **Közmeghallgatás**

 **Előadó: Deák István György polgármester**

1. **A szociális tűzifa támogatás helyi szabályairól szóló rendelet tervezet megtárgyalása
Előadó: Deák István György polgármester**
2. **2017. évi Belső Ellenőrzési Terv megtárgyalása
Előadó: Deák István György polgármester**
3. **Egyebek**

**Napirend tárgyalása:**

1. **Hangfelvétel készítése a képviselő-testületi ülésről**

 **Előadó: Deák István György polgármester**

**Deák István György polgármester:** Hivatkozva a Zala Megyei Kormányhivatal ZAB/030/1009-6/2016 számú ügyiratára, indítványozza, hogy a képviselő-testületi ülésről hangfelvétel készüljön. Kérte a képviselőket, mondják el véleményüket, tegyék meg javaslataikat.

Kérdés, hozzászólás az előterjesztéssel kapcsolatban nem hangzott el, **az ülést levezető** **polgármester** a napirend tárgyalását lezárta és megállapította, hogy az ülés határozatképes, jelenlévő képviselők száma 4 fő, majd szavazásra bocsátotta az elhangzott indítványt.

Pethőhenye Község Önkormányzati Képviselő-testülete 4 igen egyhangú szavazattal az alábbi határozatot hozta:

**Pethőhenye Község Önkormányzati Képviselő-testületének
……/2016.( XI.28.) számú határozata**

Pethőhenye Község Önkormányzati Képviselő-testülete a 2016. november 28. napján tartott képviselő-testületi ülésről hangfelvételt készít.

**Határidő: azonnal**

 **Felelős: Deák István György polgármester**

1. **Közmeghallgatás**

 **Előadó: Deák István György polgármester**

**Deák István György polgármester:** Elmondta, hogy Pethőhenye község több embert foglalkoztat közfoglalkoztatásban. Sajnos kénytelenek vagyunk elnézni a dolgaikat, hogy fiatal emberek, és elmennek olyan tudatmódosító szerek túlságos használata miatt, ami nem lenne szükséges. Ahogy megkapják a fizetést, azt egy összegben fizetik is tovább.

A Presszót kénytelenek voltunk bezáratni, mert nem találtunk arra alkalmas dolgozót, aki vitte volna. Volt olyan hétvége, hogy 70.000. Ft, volt hogy 100.000. Ft bevétel volt a kasszában. Minden dolgozó beleesett abba a hibába, hogy egyedül van és ezért úgy gondolták, hogy minden az övék. Köszönöm Árpi segítségét, vele sikerült mindenre rátalálni. Az Árpinak az egyik fogása 80.000. Ft volt, ez egy ilyen óriási probléma. Aki úgy gondolja, hogy neki az tisztességes jövedelem, ami ebből származik, elég, akkor állunk elébe, ott a helyiség mindenféle berendezéssel, de az önkormányzat nem kíván finanszírozni semmi másfajta tevékenységet.

Az idei pályázati lehetőségekből csak olyan pályázatokat tudtunk elnyerni, amelye az önkormányzat pénzügyi kondíciójához elérhető. Utak felújítására nyertünk pénzt, helyreállításra, egész évben tulajdonképpen folyamatos. A 15 éve felépült templomra nyertünk 2,5 millió Ft-ot, azért várunk mert csak Lengyelországban kapható az az anyag, ami a lépcsőhöz szükséges. Valószínűleg tavasszal tudjuk befejezni a munkálatokat. A templomkert folytatásának is a legnagyobb problémája a mesterember, mert jórészt a normális mesterek külföldre mentek, akik itthon vannak, azok nyakig vannak munkával. Most van két pályázat még folyamatban.

Az önkormányzatunk hasonlóképpen zárja az évet, mint a tavalyi évet. Sajnos az nyer a pályázatokon, akinek megfelelőek az összeköttetései, és megfelelően tud átcsoportosítani pénzeket. Akik kisebb települések és nem rendelkeznek milliárdos cégek vendégszeretetével,azok annyit tudnak csinálni, amennyit „állambácsi” enged. A véleményem az, hogy az ország településeit egyenrangúan kellene kezelni, hogy egységesen biztosítsa a felzárkózást az Unióhoz.

1 állampolgár távozott a képviselő-testületi ülésről.

**Deák István György polgármester:** Tulajdonképpen most azon megy a vita, hogy az önkormányzatiságnak ebben a formában értelme van-e. Szeretettel köszönöm a lakosság nagy létszámú jelenlétét. Bármi ügyből kifolyólag valakinek kérdése van-e?

**Szabó Sándor pethőhenyei lakos:** Kié a falu elején az a bevezető út?

**Deák István György polgármester:** Renátát megkérem, tájékoztassa Szabó urat a bíróság ítéletéről.

**Dr. Horváth Renáta igazgatási ügyintéző:** A Petőfi utca a tulajdoni lap alapján a Magyar Állam tulajdonában, illetőleg a Magyar Közút Nonprofit Zrt. vagyonkezelésében áll. Egy kommunikációs probléma a vita eredője. Egy adatbázisban nem szerepel ez az út. A tavalyi év folyamán Pethőhenye Község Önkormányzata, mint felperes pert indított a Magyar Állam ellen. A bíróság ítéletében kimondta, hogy az Önkormányzatnak semmi köze nincs az úthoz, nincs kereshetősége; azok indíthatnak pert a Magyar Állam ellen, akik az úton való közlekedés során akár személyi, akár vagyoni kárt szenvednek.

**Darab Zoltán pethőhenyei lakos:** Én arra az útra vennék 3 m3 aszfaltot, aztán megcsinálnám.

**Deák István György polgármester:** Meg kell, hogy értse a lakosság, hogy nem tehetünk semmit se. Annak a kicsi útnak a felújítása úgy történhet meg, hogy fel kell szedni. Annak a pici szakasznak a felszedése, leaszfaltozása 5 millió Ft.

**Bartus Dávid képviselő:** Magyarországon még nagyon sok helyen vannak ilyen utak, és csak azzal tudnak tenni valamit, ha felhívják a média figyelmét.

**Szabó Sándor pethőhenyei lakos:** A kikövezet árok kihez tartozik?

**Deák István György polgármester:** Szintén a magyar állam tulajdonába.

Ha jön egy árvíz, ott elönti az ott lakókat, jönnek a traktorok a szélében.

**Szabó Sándor pethőhenyei lakos:** Egy valamit még hiányolok, nincs aki összefogja a nyugdíjasokat?

**Deák István György polgármester:** Pethőhenyén rendeztünk nyugdíjas találkozókat. Mivel ismerem a lakosság teljes létszámát, értelmetlennek tartotta a testület, hogy százezrekért idehozunk nívós eseményeket, és azok, akiknek mi támogattuk a szociális helyzetét, nem jönnek el. Ha valaki tisztességének érzi, hogy annak ellenére sem jönnek el, hogy mi a szociális helyzetüket támogattuk…. Eddig 2.500.000. Ft-ot osztottunk ki, átlagban 25.000. Ft-ot családonként, fílóztunk azon, hogy kinél van probléma a családban.

**Porpáczy Andrásné képviselő:** Itt tényleg ki lesz osztva a települési támogatást, de Alibánfán szinte semmit nem adnak …

**Szabó Sándor pethőhenyei lakos:** Itt arról van szó, hogy lehetne szervezni, hogy összeüljünk, beszéljünk egy jót.

**Kövesi Ferencné képviselő:** Próbálkoztunk azzal, hogy bort hoztunk, megterítettünk, kiraktuk a sütit, és az utcáról kellett behúzni az embereket az előadóhoz.

**Bartus Dávid képviselő:** Kellene keresni egy nyugdíjast, akire hallgat a falu, hogy kezdjen szervezésbe. Az önkormányzat a helyszínt mindenképpen biztosítja.

**Porpáczy Andrásné képviselő:** El is fogunk jönni a rendezvényre, ha meghívnak minket.

1. **A szociális tűzifa támogatás helyi szabályairól szóló rendelet tervezet megtárgyalása
Előadó: Deák István György polgármester**

**Deák István György polgármester:** Ismertette a napirend tárgyában készített írásos előterjesztést és rendelet tervezetet, azt kiegészíteni nem kívánta. Kérte a képviselőket mondják el véleményüket.

Kérdés, hozzászólás nem hangzott el.

**Deák István György polgármester:** Indítványozta, a szociális tűzifa támogatás helyi szabályairól szóló rendelet tervezet módosítás nélküli elfogadását.

További kérdés, hozzászólás az elhangzott napirenddel kapcsolatban nem volt, **az ülést levezető polgármester** a napirend tárgyalását lezárta, megállapította, hogy az ülés határozatképes, jelenlévő képviselők száma 4 fő, majd szavazásra bocsátotta a szociális tűzifa támogatás helyi szabályairól szóló rendelet-tervezetet.

Pethőhenye Község Önkormányzati képviselő-testülete 4 igen szavazattal a szociális tűzifa támogatás helyi szabályairól a következő rendeletet alkotta:

**Pethőhenye Község Önkormányzati Képviselőtestületének ……./2016.(XI.28.) önkormányzati rendelete a szociális tűzifa támogatás helyi szabályairól**

(A rendelet a jegyzőkönyvhöz csatolva.)

1. **2017. évi Belső Ellenőrzési Terv megtárgyalása
Előadó: Deák István György polgármester**

**Deák István György polgármester:** Ismertette a napirend tárgyában készített írásos előterjesztést. Elmondta, hogy neki ezzel az egésszel egy problémája van, méghozzá, hogy nem ismeri, sosem beszélt, vagy találkozott a belső ellenőrrel.

**Dr. Horváth Renáta igazgatási ügyintéző:** Ez az irat csak 2017. évre vonatkozó belső ellenőrzési terv, nem az ellenőrzés elvégzésének megállapításait tartalmazza.

**Deák István György polgármester:** Akkor én nem is beszélhetek a belső ellenőrrel?

**Dr. Horváth Renáta igazgatási ügyintéző:** Dehogyisnem, a jegyző tartja a kapcsolatot a belső ellenőrrel, ha a polgármesternek bármi kifogása lenne, akkor azt jelezze, és orvosoljuk a problémát.

**Az ülést levezető polgármester** nem bocsátotta szavazásra a 2017. évi belső ellenőrzési terv elfogadását.

További kérdés, hozzászólás a napirenddel kapcsolatosan nem hangzott el, az ülést levezetőpolgármester anapirendi pontok tárgyalását lezárta és átért a következő napirendi pont tárgyalására.

1. **Egyebek**
* **Pethőhenye Község Önkormányzati Képviselő-testületének a helyi építési szabályzat jóváhagyásáról szóló 7/2016(VIII.10.) önkormányzati rendelet módosításának kezdeményezése
Előadó: Deák István György polgármester**

**Deák István György polgármester:** Ismertette a napirend tárgyában készített írásos előterjesztést. Megkérte a képviselőket mondják el véleményüket, tegyék meg javaslataikat.

**Dr. Horváth Renáta igazgatási ügyintéző:** Ismertette, hogy a 76-os számú út négynyomúsítása kiemelt jelentőségű beruházás. A háromoldalú szerződés tervezet alapján az önkormányzatra kivitelezési költség nem hárul, azt a szerződésben foglalt harmadik fél egyenlíti ki. Az képviselő-testületnek egyrészt kezdeményeznie kellene a rendezési terv módosítását. Továbbá egy beszerzési szabályzatot kell elfogadni, amely alapján 500.000. Ft értéket meghaladó beszerzés esetén 3 árajánlatot kell beszereznie az önkormányzatnak.

**Deák István György polgármester:** Elmondta, hogy a szerződés tervezetről a testület jelen pillanatban nem tud határozni, ezt át kell tanulmányozniuk.

**Az ülést levezető polgármester** nem bocsátotta szavazásra a helyi építési szabályzat jóváhagyásáról szóló 7/2016(VIII.10.) önkormányzati rendelet módosítását.

További kérdés, hozzászólás a napirenddel kapcsolatosan nem hangzott el, az ülést levezetőpolgármester anapirendi pontok tárgyalását lezárta és átért a következő napirendi pont tárgyalására.

* **Vis maior pályázat kivitelezőjének megbízása
Előadó: Deák István György polgármester**

**Deák István György polgármester:** Ismertette a napirend tárgyában készített kimutatást a kérdéses utak helyreállítási költségeiről. Tájékoztatta a képviselő-testületet, hogy a Sander Autoker Kereskedelmi és Szolgáltató Kft.-vel folytatott tárgyalásokat a helyreállítás kivitelezéséről, alkalmasnak találja a céget a munka elvégzésére. Kérte a képviselőket mondják el véleményüket.

Kérdés, hozzászólás nem hangzott el.

**Deák István György polgármester:** Indítványozta, hogy a képviselő-testület a Sander Autoker Kereskedelmi és Szolgáltató Kft.-t bízza meg a külterületi utak helyreállításával.

További kérdés, hozzászólás az elhangzott napirenddel kapcsolatban nem volt, **az ülést levezető polgármester** a napirend tárgyalását lezárta, megállapította, hogy az ülés határozatképes, jelenlévő képviselők száma 4 fő, majd szavazásra bocsátotta a napirend tárgyában elhangzott indítványt..

Pethőhenye Község Önkormányzati képviselő-testülete 4 igen egyhangú szavazattal az alábbi határozatot hozta:

**Pethőhenye Község Önkormányzati Képviselő-testületének
……/2016.( XI.28.) számú határozata**

Pethőhenye Község Önkormányzati Képviselő-testülete a Sander Autoker Kereskedelmi és Szolgáltató Kft. –t (8900 Zalaegerszeg, Munkácsy u. 14.) bízza meg a Pethőhenye 2488. hrsz., 2517. hrsz., 2099. hrsz., 1973. hrsz., 2018. hrsz., 2684., 095. és 087. hrsz. alatti utak helyreállításával a kölcsönösen kialkudott 15.000. Ft/óradíj ellenében. A képviselő-testület felhatalmazza a polgármester a vállalkozási szerződés aláírására.

**Határidő: azonnal**

 **Felelős: Deák István György polgármester**

* **Cigánhegy 1927. hrsz. alatti ingatlanra vételi ajánlat tétele
Előadó: Deák István György polgármester**

**Deák István György polgármester:** Tájékoztatta a képviselő-testületet, hogy lehetőség nyílt egy cigánhegyi ingatlan kedvezményes áron való megvásárlására 100.000. Ft-ért. Kérte a képviselőket mondják el véleményüket.

Kérdés, hozzászólás nem hangzott el.

**Deák István György polgármester:** Indítványozta a Cigánhegy 1927. hrsz. alatti ingatlanra vételi ajánlat tételét 100.000. Ft értékben.

További kérdés, hozzászólás az elhangzott napirenddel kapcsolatban nem volt, **az ülést levezető polgármester** a napirend tárgyalását lezárta, megállapította, hogy az ülés határozatképes, jelenlévő képviselők száma 4 fő, majd szavazásra bocsátotta a napirend tárgyában elhangzott indítványt..

Pethőhenye Község Önkormányzati képviselő-testülete 4 igen egyhangú szavazattal az alábbi határozatot hozta:

**Pethőhenye Község Önkormányzati Képviselő-testületének
……/2016.( XI.28.) számú határozata**

Pethőhenye Község Önkormányzati Képviselő-testülete vételi ajánlatot tesz a Pethőhenye Cigánhegy 1927. hrsz. alatti ingatlanra 100.000. Ft értékben. A képviselő-testület felhatalmazza a polgármestert a vételi ajánlat megtételére.

**Határidő: azonnal**

 **Felelős: Deák István György polgármester**

* **Tájékoztatás Pethőhenye Falu Közösségi Kft. ügyéről
Előadó: Dr. Horváth Renáta igazgatási ügyintéző**

**Dr. Horváth Renáta igazgatási ügyintéző:** Tájékoztatta a képviselő-testületet, hogy a Pethőhenye Falu Közösségi Kft. megszüntetéséhez szükséges papírok elkészítésével egy ügyvédet kellene megbízni, és azokat a cégbíróságra megküldeni, továbbá a könyvelő által elkészített elszámolást, zárómérleget és egyéb iratokat a NAV és az egyéb illetékes szervek részére kell eljuttatni.

További kérdés, hozzászólás a napirenddel kapcsolatosan nem hangzott el, az ülést levezetőpolgármester anapirendi pontok tárgyalását lezárta és átért a következő napirendi pont tárgyalására.

* **Tájékoztatás szociális normatíváról
Előadó: Dr. Horváth Renáta igazgatási ügyintéző**

**Dr. Horváth Renáta igazgatási ügyintéző:** Elmondta, hogy a gazdálkodási ügyintézők által készített, 2016. november 25. napján hatályos kimutatás szerint a 2016. évi szociális normatívából még 1.458.697. Ft áll rendelkezésre. Tájékoztatta a képviselő-testületet, hogy a rendkívüli települési támogatás igénybe vételére vonatkozó adatlapok és kérelmek kiküldése folyamatos. Ahhoz, hogy a szociális normatíva terhére elszámolható legyen, ahhoz szükséges, hogy az adatlap a szükséges jövedelemigazolásokkal visszaérkezzen a hivatalba, továbbá a határozat elkészüljön. A határidőben vissza nem érkezett, vagy hiányos kérelmekre nem utalható ki a támogatás.

További kérdés, hozzászólás a napirenddel kapcsolatosan nem hangzott el, az ülést levezetőpolgármester anapirendi pontok tárgyalását lezárta és átért a következő napirendi pont tárgyalására.

* **Tájékoztatás háromnegyed éves gazdálkodásról
Előadó: Böde-Tóth Zsanett gazdálkodási ügyintéző**

**Böde-Tóth Zsanett gazdálkodási ügyintéző:** Ismertette a képviselő-testülettel az önkormányzat 2016. évi október 31.-ig tartó gazdálkodásáról szóló tájékoztatást. A tájékoztatás a jegyzőkönyv mellékletét képezi.

Egyéb kérdés, bejelentés nem hangzott el, a polgármester a képviselő-testület nyilvános ülését 21,00 órakor bezárta. A képviselő-testület zárt ülésen folytatta munkáját.